b'\n_START_ARTICLE_\nPaladijo bazilika\n_START_PARAGRAPH_\nPaladijo bazilika (arba Paladijaus bazilika, it. Basilica Palladiana) \xe2\x80\x93 XV\xe2\x88\x92XVI a. r\xc5\xabmai Vi\xc4\x8denzos mieste Italijoje. R\xc5\xabmus juosia architekto Andrea Palladio lod\xc5\xbeijos ir portikas, kurie yra tikriausiai pats \xc5\xbeinomiausias jo k\xc5\xabrinys.\n_START_SECTION_\nIstorija\n_START_PARAGRAPH_\nGotikinio stiliaus r\xc5\xabmai r\xc5\xabmai buvo pastatyti XV a. pagal architekto Domenico da Venezia projekt\xc4\x85. R\xc5\xabm\xc5\xb3 stogas buvo apversto laivo dugno formos, kurio modelis paimtas i\xc5\xa1 Palazzo della Ragione Padujoje, d\xc4\x97l ko \xc5\xa1ie r\xc5\xabmai irgi buvo praminti Palazzo della Ragione. Antrajame auk\xc5\xa1te \xc4\xafsik\xc5\xabr\xc4\x97 Vi\xc4\x8dencos miesto vyriausyb\xc4\x97 (Taryba). Pastatui priklauso gretimai esanti kampanil\xc4\x97 (varpin\xc4\x97). R\xc5\xabmai buvo apjuosti dviguba lod\xc5\xbeija 1481 \xe2\x88\x92 1494 m. Apatin\xc4\x97je lod\xc5\xbeijoje \xc4\xafsik\xc5\xabr\xc4\x97 \xc4\xafvairios krautuv\xc4\x97l\xc4\x97s. Ta\xc4\x8diau jau po dvej\xc5\xb3 met\xc5\xb3 dalis lod\xc5\xbeijos sugriuvo. _NEWLINE_Miesto taryba kviet\xc4\x97si \xc5\xbeymiausius to meto architektus sukurti nauj\xc4\x85 projekt\xc4\x85. Vyriausyb\xc4\x97s pasitik\xc4\x97jim\xc4\x85 laim\xc4\x97jo Vi\xc4\x8dencos architektas Andrea Palladio. Sp\xc4\x97jama, kad tuo metu jauno Vi\xc4\x8dencos architekto labui pasisteng\xc4\x97 \xc4\xaftakingas tarybos narys ir Andrea Palladio r\xc4\x97m\xc4\x97jas Giangiorgio Trissino. Kontraktas darbams buvo pasira\xc5\xa1ytas 1549 m. Darbai baigti tik 1614 m., gerokai po Andrea Palladio mirties (1580 m.). Andrea Palladio dirbo ties projektu vis\xc4\x85 likus\xc4\xaf savo gyvenim\xc4\x85. Vi\xc4\x8dencos miestas jam kas m\xc4\x97nes\xc4\xaf mok\xc4\x97davo 5 dukatus. Renesanso stiliaus lod\xc5\xbeij\xc5\xb3 ir portiko statybose buvo panaudotas baltas marmuras. Pastato pavadinimas \xe2\x80\x9ebazilika\xe2\x80\x9c buvo paties Andrea Palladio sumanytas. Viduram\xc5\xbeiais \xe2\x80\x9ebazilika\xe2\x80\x9c rei\xc5\xa1k\xc4\x97 ne vien ba\xc5\xbeny\xc4\x8di\xc4\x85, bet ir susirinkim\xc5\xb3 kambar\xc4\xaf, sal\xc4\x99, pastat\xc4\x85._NEWLINE_2007 m. buvo organizuotas kapitalinis bazilikos restauracinis projektas, kainav\xc4\x99s apie 21 mln. eur\xc5\xb3. 2012 m. restauracija baigta ir pastatas \xc5\xa1iuo metu yra parod\xc5\xb3 r\xc5\xabmai.'